Document ID: 31994R1342

KOMISSION ASETUS (EY) N:o 1342/94,
annettu 10 päivänä kesäkuuta 1994,
Neuvostoliiton hajoamisen seurauksena syntyneisiin tasavaltoihin vietäväksi tarkoitetun interventiovarastovoin erityismyynnistä annetun asetuksen (ETY) N:o 2839/93 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (EY) N:o 230/94(2), ja erityisesti sen 6 artiklan 7 kohdan,
sekä katsoo, että
Neuvostoliiton hajoamisen seurauksena syntyneisiin tasavaltoihin vietäväksi tarkoitetun interventiovarastovoin erityismyynnistä 18 päivänä lokakuuta 1993 annetussa komission asetuksessa (ETY) N:o 2839/93(3), sellaisena kuin se on viimeksi muutettuna asetuksella (EY) N:o 1114/94(4), säädetään voin myynnistä kyseisille tasavalloille tullitariffeja ja kauppaa koskevan yleissopimuksen (GATT) yhteydessä tehdyn maitorasvoja koskevan pöytäkirjan 3 artiklan määräyksistä poiketen GATTin vähimmäishintaa alhaisemmilla hinnoilla jäsenvaltioiden kesken jaettavaan 66 500 tonnin enimmäismäärään asti; kyseinen myynti on toteutettava noudattaen tarjouskilpailumenettelyä, jossa tarjousten tekemisen viimeiseksi määräpäiväksi vahvistetaan 24 päivä toukokuuta 1994; mainitussa poikkeuksessa vahvistettujen määräaikojen noudattamiseksi olisi kyseisissä tasavalloissa kulutukseen saattamista koskevat tullimuodollisuudet tehtävä viimeistään 31 päivänä elokuuta 1994,
GATTin yhteydessä toimiva maitorasvoja koskevaa pöytäkirjaa käsittelevä komitea on päättänyt lykätä mainitun pöytäkirjan 3 artiklan 2 kohdan b alakohtaan sisältyvien GATTin voin ja tiivistetyn voin vähimmäishintojen voimaantuloa 4 päivään toukokuuta 1995; tämän vuoksi olisi asetuksen (ETY) N:o 2839/93 2 ja 8 artiklassa tarkoitetut määräajat muutettava ja 1 artiklassa tarkoitetut enimmäismäärä ja sen jakautuminen jäsenvaltioittain poistettava, jotta asetuksen (ETY) N:o 804/68 6 artiklan mukaisesti Neuvostoliiton hajoamisen seurauksena syntyneisiin tasavaltoihin vietäväksi ostetun tietyn ikäisen voin myyntiä olisi mahdollista jatkaa, ja
tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 2839/93 seuraavasti.
1 Korvataan 1 artiklan 1 kohta seuraavasti:
"1. Myydään asetuksen (ETY) N:o 804/68 6 artiklan 1 kohdan mukaisesti ostettu ja ennen 1 päivää heinäkuuta 1991 varastoitu voi, jonka rasvapitoisuus on vähintään 82 prosenttia, tässä asetuksessa säädetyin edellytyksin."
2. Korvataan 2 artiklan 1 ja 4 kohdan päivämäärät "24 päivään toukokuuta 1994" ja "24 päivänä toukokuuta 1994" vastaavasti päivämäärillä "24 päivään tammikuuta 1995" ja "24 päivänä tammikuuta 1995".
3. Korvataan 8 artiklan 3 kohdan päivämäärä "31 päivänä elokuuta 1994" päivämäärällä "4 päivänä toukokuuta 1995".
4. Korvataan liite tämän asetuksen liitteellä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä kesäkuuta 1994.

Labels: 3
17
18